Juba mitu aastat piloodina Kihnu, Ruhnu ja mandri vahet lendav Elise Ots kuulub nende hulka, kellel on õnnestunud teha teoks oma lapsepõlveunistus. Juba neljandas klassis teadis ta, et tahab lenduriks saada. Pärast lennuakadeemia lõpetamist on tema talv ja suvi möödunud lennates, viimati koguni Saksamaal.

Elise Otsa lenduritöö pole kaugeltki rutiin. Juba ilmaolud, mis mõnel päeval lendama ei lubagi, aga teinekord võimaldavad ülevat hingematvalt kaunist vaadet nautida, ei lase tööl igavaks muutuda. Muidugi on kõige tüütum, kui ilma paranemist oodata tuleb. Aga sel päeval, kui meie Elise tegemisi jälgisime, oli Kihnu reis eelmisel päeval udu tõttu ära jäänud ja tuli Ruhnu lennates Kihnus vahepeatus teha, et üks reisija saarele saaks. Siinne rahvas ei pelga, kui lennukit juhib nooruke naine, vahendas "Aktuaalne kaamera".

"Eestis kuuleb seda tegelikult üsna vähe. Aga Saksamaal on see tavaline, sellepärast, et seal on palju puhkajaid, kes käivadki võib-olla ainult kord aastas lennukiga lendamas ja teinekord on päris kohkunud olnud inimesed. Ja tehakse neid stujardessi nalju. Aga ei ole olnud midagi hullu tegelikult.," rääkis piloot Elise Ots.

Ta lisas, et tegelikult on tal hooajaline töö - talvel on Eestis ja suviti Saksamaal.

Elisele meeldib just sellise väikese lennukiga lennata. "Mulle tegelikult meeldib väikse lennukiga väga lennata. Sellepärast, et seal on mul endal täielik kontroll, automaatikat ei ole. See on selline päris lendamine," rääkis ta.

Kui piloodiload on olemas, siis tegelikult võib igasuguste lennukitega lennata, aga see eeldab eelnevat õppimist. Simulaatorite treeningud ja teooriad. Aga muidu, kas või hommepäev - kui keegi ütleb, et mine nüüd Boeingu peale, siis tuleb õppida ja siis võib.

Kihnu-Ruhnu-Pärnu lende korraldava osaühingu Avio juht ütleb, et Elise valisid nad kümmekonna kandidaadi seast ise välja ja väike hirm oli tõesti ka.

"See nii-öelda väike hirm on täiesti põhjendamatu olnud. Sellepärast, et [ta on] eriliselt tubli tüdruk, eriliselt tubli piloot. Siinne lendamine on nii, et piloodil tuleb omal kõik ära teha. Siin ei ole kellegi käest küsida, kas täna on hea ilm või paha ilm, Ta peab ise tegema otsuse, kas saab lennata. Lennuki üle vaatama, kas kõik on korras," lausus Avio juhataja Ülo Mell

Peamine, ütleb Ülo Mell, on aga meelekindlus. Üleval on inimeste elu piloodi kätes, seal pole kellelegi teisele loota.